Jääkiekko: Erkka Westerlundilla eri metodit kuin Torinossa: "Pelaajilla kauhea määrä tietotaitoa" - Jääkiekko - Ilta-Sanomat
Westerlundilla eri metodit kuin Torinossa: "Pelaajilla kauhea määrä tietotaitoa"
Erkka Westerlund luottaa NHL-pelaajien tietotaitoon.
Julkaistu: 2.12.2013 15:42
Suomen jääkiekkomaajoukkueen vaihtopenkin takana seisoo Sotshin olympiakisoissa sama mies kuin Torinon olympiakisoissa 2006. Mutta tapa jolla Erkka Westerlundhttp://www.is.fi/haku/?search-term=Erkka%20Westerlund tämänkertaista olympiaprojektia johtaa, on tyystin toinen kuin edellisellä kerralla.
- Edellisen olympiaprojektin 2006 suunnittelin kokonaan itse, vaikka toki siinä oli apuvalmentajat apuna, Westerlund kertoi psyykkisen valmennuksen seminaarissa Suomen urheiluopistolla Vierumäellä.
Westerlund kertoi esityksessään, miten hänen ajatuksensa valmentamisesta ovat kehittyneet hänen 44 vuotta jatkuneen valmentajauransa aikana. Esimerkkinä tästä Westerlund kertoi lähestyvänsä Sotshin olympiaprojektia aivan eri lähtökohdasta kuin Torinon kisoja.
- Tänä vuonna on yritetty osallistaa urheilijat siihen. Siellä on valtava osaaminen, he tietävät pelin nyanssit, Westerlund kertoi.
Westerlundin ajattelutavasta saatiin vihiä, kun hän hiljattain myönsi Urheilusanomien haastattelussa, ettei ole lyönyt lukkoon olympiajoukkueen pelitapaa.
- Mitä eurooppalainen valmentaja voi tietää Pohjois-Amerikasta enemmän kuin pelaajat, jotka pelaavat siellä joka päivä maailman parhaita pelaajia vastaan, Westerlund kysyi.
- Siellä on kauhea määrä tietoa, miten voitaisiin olla parempia kuin vastustajat. Samalla pelaajat sitoutuvat ja henkiset voimavarat ovat käytössä. Meillä on kymmenkertainen voimavara käytössä.
Westerlund kertoi myös, ettei hän anna ympäristön määritellä motiiviaan olympiakisoissa.
- Jos eläisin puolitoista vuotta miettien, voitanko mitalin vai ei, se ei ole se juttu, vaan nauttia jokaisesta päivästä. Kun kaikki on tehty, katsotaan mihin ylletään. Jos ei saada mitalia, neljän vuoden päästä on uusi mahdollisuus. Urheilussa on aina uusia kisoja.
Arkivalmennus muuttui aivan erilaiseksi
Westerlundin valmennusura alkoi vuonna 1969, kun hän 12-vuotiaana alkoi valmentaa 8-vuotiaita jalkapallojunioreita. Tuolloin nuori valmentaja käsitti valmentamisen nopeuden, voiman, kestävyyden, taktiikan ja henkisten ominaisuuksien kehittämiseksi.
44 vuotta myöhemmin Westerlund nosti esityksessään esiin neljä avainasiaa, joiden ympärille hänen nykyinen tapansa valmentaa rakentuu. Ne ovat urheilijan sisäinen motivaatio, itseluottamus, vastuullisuus ja suoritustunne. Näiden kautta urheilija saadaan itse oppimaan niitä ominaisuuksia, jotka olivat vuonna 1969 Westerlundin mielessä valmentamisen ydintä. Westerlundin mukaan nykyinen valmennus on usein voittamis-, joukkue- ja asiakeskeistä. Tästä pitäisi päästä urheilijalähtöiseen valmennukseen, jota Westerlund kertoi jo käyttäneensä tuoreimmassa seurajoukkuepestissään Jokereissa.
- Edellinen päivittäisvalmennustyöni oli Jokereissa pari vuotta sitten. Ensimmäisten neljän kuukauden aikana en osallistunut päivittäisten harjoitusten vetämiseen juurikaan, vaan tein jokaisen pelaajan kanssa henkilökohtainen kehityssuunnitelma. Arkivalmennus muuttui aivan erilaiseksi, Westerlund kertoi.